淮壖
作者：晁補之
朝代：宋

paragraphs: 淮壖日沒風卷沙，黄昏飛雪如落花。
孤舟有客寒不飲，欹枕關篷夜憶家。
雪飛篷底洒我額，篷隙虛明來曉色。
紙屏布被風颼颼，驚起開篷滿船白。
船頭雪重折黄蘆，下有宿雁驚相呼。
天寒四野無行客，凍卧孤舟愁盜賊。
厭聞淮浪打船聲，原上風號天正黑。
土膏已動春陽來，安得長風掃霧開。
豁然天外見白日，爲君挂席凌清淮。